旺角嘴,旧时写望角嘴[1],原本叫芒角嘴,系香港一地,亦系一嘴,喺今下九龙旺角嘅西面.大概系山东街同砵兰街一带.
望角嘴原本系两涌口中间嘅地方来嘅,一条系东北望角村流入来,而另一条系东南何文田村流入.两水积成沙嘴.后尾涌水等地貌,经已没喺楼房屋宇之下不复见.涌口约莫系今下近新填地街,奶路臣街同山东街之间一带.
望角嘴东北系望角村,背靠有山仔,高一百卅三呎,因此水向望角嘴流.望角山仔向海边突出,北面档住望角嘴,望角或者因此叫角.
英国人得到九龙半岛无几耐,就将半岛西岸大幅填海,由南而北,首先系尖沙嘴,然后油蔴地.望角嘴呢带仍系乡郊,田陌处处.
一八八七年,油蔴地差馆街,近岸穿田,伸到去望角嘴.当其时就谂住喺望角嘴,填直海皮,逐少发展.
一九零二年,望角嘴同油蔴地市区,都早已连成一气.而大家填地岸,亦远离差馆街,而望角嘴市区向北伸近望角.差馆街亦向北伸,经望角,九龙塘,田寮,元洲,驳去大埔道.条街亦有支路,去大角嘴,塘尾,深水埗等地.
因为系填地嘅关系,而旺角重系乡村,所以旺角嘴早过旺角发展.后尾旺角都发展埋,人就易将旺角同旺角嘴混淆.一九四七年重有旺角嘴个地名,一九六四年,旺角嘴亦不复见.旺角嘴都变咗旺角,旺角嘴有旺角码头.原本早早有嘅旺角嘴街市,转名做旺角街市[2].旺角嘴呢个名亦都畀人遗忘.
↑ "香港华字日报",光绪二十一年岁次乙未正月十五日,有新闻题叫"泽及旅人",内文系"对海九龙,英属等处,已建蓄水池,便民汲取,约本年底准可一律告竣,届时尖沙嘴,油麻地,望角嘴,红磡一带,均有自来水洵洵,取之不穷,用之不竭矣."原文无标点,家下加返方便读.
↑ 香港法例132AO
呢篇旺角嘴系关于香港地理嘅楔位文章,重未完成嘅.麻烦你帮手补充佢嘅内容.